Numele și prenumele _______________________                           Data_______________
 
                                Balada unui greier mic de George Topârceanu
 
Peste dealuri zgribulite,
Peste ţarini zdrenţuite,
A venit aşa, deodată,
Toamna cea întunecată.
 
Lungă, slabă şi zăludă,
Botezând natura udă
C-un mănunchi de ciumafai, -
Când se scutură de ciudă,
Împrejurul ei departe
Risipeşte-n evantai
Ploi mărunte,
Frunze moarte,
Stropi de tină,
Guturai...

Şi cum vine de la munte,
Blestemând
Şi lăcrimând,
Toţi ciulinii de pe vale
Se pitesc prin văgăuni,
Iar măceşii de pe câmpuri
O întâmpină în cale
Cu grăbite plecăciuni...
Doar pe coastă, la urcuş,
Din căsuţa lui de humă
A ieşit un greieruş,
Negru, mic, muiat în tuş
Şi pe-aripi pudrat cu brumă:
- Cri-cri-cri,
Toamnă gri,
Nu credeam c-o să mai vii
Înainte de Crăciun,
Că puteam şi eu s-adun
O grăunţă cât de mică,
Ca să nu cer împrumut
La vecina mea furnică,
Fi'ndcă nu-mi dă niciodată,
Şi-apoi umple lumea toată
Că m-am dus şi i-am cerut...
Dar de-acuş,
Zise el cu glas sfârşit
Ridicând un picioruş,
Dar de-acuş s-a isprăvit...
Cri-cri-cri,
Toamnă gri,
Tare-s mic şi necăjit!
 
1. Numiți trei animale care își fac provizii pentru iarnă. Precizați în ce constau aceste provizii.
_________________________________________________________________
2. Legați adăposturile de „proprietarii” lor:
≈ cârtiță                                  ≈ furnicar
≈ urs                                       ≈ vizuină
≈ furnică                                 ≈ galerie
≈ albină                                  ≈ bârlog
≈ vulpe                                   ≈ stup
 
3. Completați cu date din poezie:
Greierașul a ieșit din ....................................................... ....
El spera ca toamna să nu vină înainte de ...............................
Greierele era vecin cu .....................................
Acesta voia să ceară ...................................... de la ea.
 
4. Observați!
Un cuvânt poate să aibă mai multe înțelesuri. Descoperiți-le
                    Pe cer nu este niciun nor.
cer               Eu cer un creion colegului meu.
 
5. Selectați din poezie cuvintele care denumesc obiecte de dimensiuni mai mici.
_____________________________________________________
_____________________________________________________
 
6. Completați cu citate din poezie:
Adăpostul lui din argilă ____________________
Puteam să strâng ________________________
Toamnă mohorâtă ________________________
Spune tuturor ____________________________
Glas fără putere __________________________
Acum totul s-a terminat _____________________
 
 
7. Încercuiți explicațiile potrivite:
 
Greierașul este:
     mic                                vesel                              harnic                                jucăuș
     firav                               trist                                negru                                 leneș
 
 
Furnica este:
     harnică                         zgârcită                      răutăcioasă                         
     lacomă                         neprimitoare               disprețuitoare
 
Greieraș „negru,mic,muiat în tuș”:
     foarte negru, asemenea tușului;
     mic,firav
     neînsemnat
 
 
„Și pe-aripi pudrat cu brumă”:
    cu aripile străvezii;
    aripile argintii, strălucitoare cu bruma;
    acoperite cu un praf strălucitor.
 
„toamnă gri”:
   posomorâtă,amenințătoare;
   cu cer întunecat;
   îmbrăcată în haine cenușii.
 
 
Poetul simte față de greiere:
   duioșie                           dragoste
   ironie                             dispreț
   simpatie                         tristețe
 
 
Învățătura desprinsă:
  ►  să fim prevăzători;
   ► să fim harnici și buni gospodari;
   ► să ne distrăm cât mai mult.
 
8. Legați corespunzător viețuitoarea cu „rostul ei”:
albina                   ⇒ distruge insectele dăunătoare copacilor;
furnica                  ⇒ cântă frumos toată vara;
ciocănitoarea         ⇒ culege polenul din flori și „fabrică” mierea;
greierele               ⇒ își organizează viața și munca în colonii, având funcții precise.
 
9. Încercuiți proverbele care se potrivesc poeziei:
♦ Albina se deosebește de viespe cât cerul de pământ.
♦ Vine acasă încărcat ca o albină.
♦ Au tăbărât ca furnicile la stejar.
♦ Cu o lingură de miere prinzi mai multe muște decât cu doaăzeci de butoaie de oțet.
♦ Puricele, cât de mic, dar sare ca o căprioară.
♦ Țânțarul. cât de mic, c-o mușcătură mică și pe leu îl biruiește.
♦ Întinde-te cât ți-e plapuma.
♦ Vara-ntins la umbră doarme.
 ♦  Și iarna moare de foame.
 
10. Spuneți-vă părerea!
     Descoperiți rostul greierul și al furnicii pornind de la aprecierea următoare: „Fiecare are un rost în lume”
_________________________________________________________________
_________________________________________________________________
 
 
De reținut:
  În „Balada unui greier mic” autorul înfățișează atmosfera începutului de toamnă, cu ploi reci și vânturi care scutură ultimele frunze moarte din copaci. Toamna, temută de toți, e întimpinată doar de măceșii care se apleacă în bătaia vântului și de un „greieraș negru, mic, muiat în tuș”. Acesta spera ca toamna să nu vină înainte de a-și face și el niște provizii, ca să nu mai ceară de la furnică, fiindcă oricum nu-i dă nimic, ba chiar îl ceartă.

